《游层岩》
宋代·张绶

群峰耸回环，一径上萦曲。顾瞻得层岩，庨豁凿山腹。

片云雨雹飞，勺水蛟龙缩。惟昔乘兴游，颇叹归鞍促。

念方困簿领，敢不勤栉沐。四时各有趣，一赏岂能足。

朅来俯二纪，经行遍四渎。每怀佳山水，澜僻聚燕蝠。

高才兹南来，胜赏欣所欲。披寻到幽秘，徘徊或信宿。

忘归须众同，寓意乃余独。泉声惬幽听，翠色明远目。

夕鸟归且鸣，牧牛骇而触。此行固有得，何用论祸福。

应同丁家兴，肯效穷涂哭。堂下食张仪，绨袍哀范叔。

大任或感发，一饭奚省录。邮筒奉佳篇，兀坐聊踯躅。

勉率继高韵，愿同刊涧澳。

作者简介：张绶，字文结，德兴（今属江西）人。仁宗嘉祐八年（一○六三）进士。神宗熙宁中权将作监丞。哲宗元祐四年（一○八九），权提点荆湖南路刑狱（《续资治通鉴长编》卷四二九）。历两浙转运副使。徽宗崇宁五年（一一○六），除太府少卿（《宋会要辑稿》食货五三之一五）。忤蔡京，以朝散大夫出知洪州。有《梅堂诗集》（《宋诗纪事补遗》卷一六），已佚。事见清道光《德兴县志》卷七。今录诗四首。